A BIZOTTSÁG (EU) 2022/1614 VÉGREHAJTÁSI RENDELETE

(2022. szeptember 15.)

a meglévő mélytengeri halászati területek meghatározásáról és a veszélyeztetett tengeri ökoszisztémák ismert vagy valószínű előfordulási területeire vonatkozó jegyzék összeállításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a mélytengeri állományoknak az Atlanti-óceán északkeleti részén történő halászatára vonatkozó egyedi feltételek és az Atlanti-óceán északkeleti részének nemzetközi vizein folytatott halászatra vonatkozó rendelkezések megállapításáról, valamint a 2347/2002/EK tanácsi rendelet hatályon kívül helyezéséről szóló, 2016. december 14-i (EU) 2016/2336 európai parlamenti és tanácsi rendeletre (1), és különösen annak 7. cikke (2) bekezdésére és 9. cikke (6) bekezdésére,

mivel:

(1) Az (EU) 2016/2336 rendelet célja többek között a mélytengeri halászat keretében a veszélyeztetett tengeri ökoszisztémákat érő jelentős káros hatások megelőzése és a mélytengeri halállományok hosszú távú védelme.

(2) 2017 áprilisában az Európai Bizottság az (EU) 2016/2336 rendelet 7. cikkének (1) bekezdése alapján adatszolgáltatási felhívást tett közzé. E felhívásra reagálva a tagállamok elküldték a műholdas hajómegfigyelési rendszereik (VMS) nyilvántartásait, valamint más releváns és ellenőrizhető adatokat a referenciaként szolgáló 2009–2011-es naptári években az említett hajókkal folytatott mélytengeri halászat helyszíneiről.

(3) 2017 júliusában a Bizottság a tagállamok által benyújtott adatok alapján (lásd a fenti (2) preambulumbekezdést) felkérte a Nemzetközi Tengerkutatási Tanácsot (ICES), hogy adjon ki szakvéleményt a meglévő mélytengeri halászati területek meghatározásával kapcsolatban, és készítse el azon területek jegyzékét, ahol veszélyeztetett tengeri ökoszisztémák fordulnak elő vagy ahol valószínű az előfordulásuk.

(4) 2018 júniusában (2) és novemberében (3) az ICES arról tájékoztatta a Bizottságot, hogy a szakvélemény elkészítéséhez a veszélyeztetett tengeri ökoszisztémákkal és a műholdas hajómegfigyelési rendszerekkel kapcsolatban további adatokra van szüksége. A tagállamok 2019 áprilisa és 2020 decembere között benyújtották az említett kiegészítő adatokat a Bizottságnak és az ICES-nek.

(5) Emellett 2019. október és 2020. szeptember között az ICES műhelytalálkozókat tartott a tagállamokkal és az érdekelt felekkel annak érdekében, hogy megbízható tudományos modellt dolgozzon ki a veszélyeztetett tengeri ökoszisztémák előfordulását illetően.

(6) 2021. január 5-én az ICES kiadta szakvéleményét (4), amelyben egyrészt meghatározta azokat a területeket, ahol jelenleg tengerfenékkel érintkező halászeszközökkel mélytengeri halászat folyik 400–800 méteres mélységben, másrészt elkészítette azon területek jegyzékét, ahol veszélyeztetett tengeri ökoszisztémák fordulnak elő vagy ahol valószínű az előfordulásuk. A veszélyeztetett tengeri ökoszisztémák védelmét szolgáló számos forgatókönyv és alternatíva elemzését követően az ICES arra jutott szakvéleményében, hogy a leghatékonyabb megoldás az a kombináció lenne, amely magas, közepes és alacsony valószínűségű előfordulás alapján jegyzékbe veszi a C-négyzetekben 400–800 méteres mélységben található veszélyeztetett tengeri ökoszisztémákat, és a legkisebb fennakadást okozza a halászati tevékenységek végzésében (2. forgatókönyv, 1. lehetőség).

(7) A Bizottság 2021. november 17-én felkérte az ICES-t, hogy bocsásson ki kiegészítő szakvéleményt, amely kizárólag az Atlanti-óceán északkeleti részének uniós vizeire vonatkozóan tartalmazza a meglévő mélytengeri halászati területek és a veszélyeztetett tengeri ökoszisztémáknak otthont adó területek koordinátáit. Ennek az az oka, hogy az ICES 2021. január 5-i szakvéleménye az Atlanti-óceán északkeleti részének egyesült királysági vizeit is magában foglalta.

(8) Az ICES 2022. február 7-én kiadta az említett szakvéleményt (5).

(9) Az (EU) 2016/2336 rendelet előírja a Bizottság számára, hogy a rendelkezésre álló legjobb tudományos és műszaki információk alapján végrehajtási jogi aktusokat fogadjon el a meglévő mélytengeri halászati területek, valamint azon területek jegyzékének meghatározása céljából, ahol veszélyeztetett tengeri ökoszisztémák fordulnak elő vagy ahol valószínű az előfordulásuk. Erre vonatkozó információk csak 2022 februárjától álltak a Bizottság rendelkezésére.

(10) Az említett információk alapján meg kell határozni az uniós vizeken található meglévő mélytengeri halászati területeket.

(11) Ugyanezen információk alapján az uniós vizekre vonatkozóan létre kell hozni azon területek jegyzékét, ahol veszélyeztetett tengeri ökoszisztémák fordulnak elő vagy ahol valószínű az előfordulásuk.

(12) Ez a végrehajtási rendelet nem érinti sem a vonatkozó rendelkezéseknek való megfeleléshez szükséges további állományvédelmi intézkedések szükségességét, sem a Bizottság azzal kapcsolatos álláspontját, hogy a tagállamoknak eleget kell tenniük a vonatkozó uniós környezetvédelmi jogszabályok szerinti kötelezettségeiknek.

(13) A halászati és akvakultúra-ágazati bizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk Meglévő mélytengeri halászati területek (1) A meglévő mélytengeri halászati területek az I. mellékletben szereplő koordinátákkal összhangban kerülnek megállapításra. (2) A meglévő mélytengeri halászati területekre az (EU) 2016/2336 rendeletben és különösen az említett rendelet 8. cikkének (2) és (4) bekezdésében a halászati engedélyek korlátozására és a 800 méternél nagyobb mélységben folytatott fenékvonóhálós halászat tilalmára vonatkozóan meghatározott szabályok alkalmazandók.

2. cikk A veszélyeztetett tengeri ökoszisztémák ismert vagy valószínű előfordulási területeire vonatkozó jegyzék (1) A veszélyeztetett tengeri ökoszisztémák ismert vagy valószínű előfordulási területeire vonatkozó jegyzék a II. mellékletben szereplő koordinátákkal összhangban került összeállításra. (2) A veszélyeztetett tengeri ökoszisztémák ismert vagy valószínű előfordulási területei tekintetében az (EU) 2016/2336 rendeletben és különösen az említett rendelet 9. cikkének (1) és (9) bekezdésében a rendeletnek a 400 méternél mélyebben, fenékhalászati eszközökkel végzett halászati műveletekre történő alkalmazására, valamint a fenékhalászati eszközökkel folytatott halászat tilalmára vonatkozóan meghatározott szabályok alkalmazandók valamennyi kijelölt területen.

3. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. szeptember 15-án. a Bizottság részéről az elnök Ursula VON DER LEYEN

(1) HL L 354., 2016.12.23., 8. o.

(2) ICES 2018. Advice on locations and likely locations of VMEs in EU waters of the NE Atlantic, and the fishing footprint of 2009–2011.

(3) ICES 2018. Technical service to aid in the interpretation of ICES advice on locations and likely locations of VMEs in EU waters of the NE Atlantic, and the fishing footprint.

(4) ICES. 2021. EU Request to advise on the list of areas where VMEs are known to occur or are likely to occur and on the existing deep-sea fishing areas (ref. (EU)2016/2336.).

(5) ICES. 2022. EU request for a Technical Service to provide data output of the ICES 2021 advice on the deep-sea access regulation (ref. (EU)2016/2336) as coordinates for EU waters area only.